b'\n_START_ARTICLE_\nLipnica, Avstrija\n_START_SECTION_\nArheologija\n_START_PARAGRAPH_\nV rimski dobi je bilo na prostoru dana\xc5\xa1nje Lipnice v 1. stoletju na\xc5\xa1e dobe ustanovljeno naselje Flavia Solva, ki je bilo obenem upravno sredi\xc5\xa1\xc4\x8de. Arheolo\xc5\xa1ki sledovi v vzhodnem delu naselja govorijo o manj\xc5\xa1em naselju z amfiteatrom, vendar brez utrdb. Za Flavio Solvo so zna\xc4\x8dilne zlasti grobnice z nagrobniki z odli\xc4\x8dnimi portreti pokojnih.\n_START_SECTION_\nUmetnostni spomeniki\n_START_PARAGRAPH_\n\xc5\xbdupnijska cerkev sv. Jakoba je romanska stavba postavljena v 13. stoletju, ki so ji v 14. st. prizidali prezbiterij. V 15. st. pa so cerkev gotsko obokali ter ji prizidali severno stransko ladjo in zvonik. Kapeli na ju\xc5\xbeni strani ladje in prezbiterija sta iz 1667. V baroku so rebra na oboku prezbiterija nadomestili s \xc5\xa1tukaturo. Leta 1903 pa so preoblikovali cerkveno zunanj\xc5\xa1\xc4\x8dino.'